กรมวิทยาศาสตร์การแพทย์ เตือนภัยบุหรี่ไฟฟ้า เผยผลตรวจสารนิโคติน และสารพิษอื่นในบุหรี่ไฟฟ้าไม่ต่างจากบุหรี่ทั่วไปและการผลิตน้ำยาบุหรี่ไฟฟ้า ยังไม่มีกฎหมายควบคุมกำกับ
นพ.โอภาส การย์กวินพงศ์ อธิบดีกรมวิทยาศาสตร์การแพทย์ กล่าวว่า บุหรี่ไฟฟ้า จัดเป็นผลิตภัณฑ์ห้ามส่งออกหรือนำเข้ามาในประเทศ ตามประกาศกระทรวงพาณิชย์ แต่ปัจจุบันยังพบมีการฝ่าฝืนกฎหมาย สูบบุหรี่ไฟฟ้าอย่างแพร่หลายโดยเฉพาะในกลุ่มวัยรุ่น เนื่องจากมีรูปลักษณ์และองค์ประกอบที่ดึงดูดใจให้วัยรุ่นหันมาสูบบุหรี่ไฟฟ้า ทั้งยังเข้าใจผิด ว่าบุหรี่ไฟฟ้าไม่มีสารนิโคติน จึงไม่ทำให้ติด ไม่เป็นอันตราย แต่จริงๆ แล้วบุหรี่ไฟฟ้าไม่ได้มีเพียงสารนิโคติน ยังมีสารก่อมะเร็ง แต่ยังมีสารที่ทำให้เกิดไอน้ำ และอาจมีโลหะหนัก สารพิษอื่นๆ ด้วย         ศูนย์วิทยาศาสตร์การแพทย์ที่ 6 ชลบุรีได้ทำการตรวจสอบตัวอย่างของกลางที่เป็นน้ำยาสำหรับเติมบุหรี่ไฟฟ้าจำนวน 51 ตัวอย่าง ที่ได้จากสถานีตำรวจในจังหวัดชลบุรี ช่วงปี 2559-2561 ผลการตรวจพิสูจน์หาสารเสพติด พบทุกตัวอย่างมีสารนิโคติน แม้แต่ตัวที่ข้างขวดเขียนว่า “ปราศจากนิโคติน” ก็พบเช่นกัน และเนื่องจากในการผลิตน้ำยาบุหรี่ไฟฟ้ายังไม่มีกฎหมายควบคุมกำกับ ผู้สูบจึงอาจเสี่ยงได้รับสารนิโคติน เกินขนาด  ซึ่งการที่เยาวชนทดลองสูบบุหรี่ไฟฟ้าจะติดง่าย กลายเป็นนักสูบหน้าใหม่ ซึ่งอาจนำไปสู่การสูบบุหรี่หรือการเสพสารเสพติดชนิดอื่นๆ ในอนาคตได้